
Text rozhodnutia
Súd: Krajský súd Košice Spisová značka: 6S/118/2015 Identifikačné číslo súdneho spisu: 7015201187 Dátum vydania rozhodnutia: 30. 06. 2016 Meno a priezvisko sudcu, VSÚ: JUDr. Valéria Mihalčínová ECLI: ECLI:SK:KSKE:2016:7015201187.1 ROZSUDOK V MENE SLOVENSKEJ REPUBLIKY Krajský súd v Košiciach v senáte zloženom z predsedníčky senátu JUDr. Valéria Mihalčinová a členov senátu JUDr. Milan Konček a JUDr. Tamara Sklenárová, v právnej veci žalobkyne: V.. V. V., bytom Š. Č.. XXXX/XX, X., zastúpená advokátom: JUDr. Martin Čeman, Advokátska kancelária so sídlom Letná 45, Spišská Nová Ves, proti žalovanému: Ministerstvo vnútra Slovenskej republiky - Krajské riaditeľstvo Policajného zboru v Košiciach, Krajský dopravný inšpektorát Košice, Kuzmányho 8, Košice, o preskúmanie zákonnosti rozhodnutia žalovaného sp. zn.: KRPZ-KE-KDI2-95/2015-P zo dňa 22.09.2015, takto r o z h o d o l : Žalobu z a m i e t a. Žalobkyni n e p r i z n á v a právo na náhradu trov konania. o d ô v o d n e n i e : Žalobkyňa žiadala preskúmať rozhodnutie žalovaného č. KRPZ-KE-KDI2-95/2015-P z 22. 09. 2015, ktorým podľa § 59 ods. 2 zákona č. 71/1967 Zb. o správnom konaní v znení neskorších predpisov napadnuté rozhodnutie o priestupku Okresného dopravného inšpektorátu v Gelnici, Okresného riaditeľstva PZ v Spišskej Novej Vsi č. ORPZ-SN-ODI3-3/2015-GL-P z 15. 07. 2015 potvrdil a odvolanie žalobkyne zamietol. V odôvodnení rozhodnutia uviedol, že zo spisového materiálu a to predovšetkým zo správy o výsledku objasňovania priestupku z 01. 01. 2015, záznamu o podaní vysvetlenia Mgr. V. V. z 11. 12. 2014, záznamu o podaní vysvetlenia V. H.Í. z 13. 12. 2014, zápisu o dychovej skúške Mgr. V. V. z 11. 12. 2014, záznamu dopravnej nehody z 11. 12. 2014, zápisnice o ohliadke miesta dopravnej nehody z 11. 12. 2014, náčrtu, plániku, fotodokumentácie, evidenčnej karty vodičky Mgr. V. V., upovedomenia o možnosti náhrady škody z 23. 01. 2015, evidenčnej karty vozidla X. XXX P. a X. XXX P., zápisnice o ústnom pojednávaní z 24. 02. 2015, zápisnice o ústnom pojednávaní o priestupku z 15. 07. 2015, obsahu odvolania a stanoviska prvostupňového správneho orgánu k odvolaniu dospel k záveru, že žalobkyňa sa dopustila priestupku proti bezpečnosti a plynulosti cestnej premávky tak, ako je to uvedené vo výroku prvostupňového rozhodnutia o priestupku. Odcitoval ustanovenia § 22 ods. 3, § 137 ods. 2 písm. c) a § 64 ods. 2 zákona č. 8/2009 Z. z. o cestnej premávke a poukázal na to, že § 66 ods. 6 zákona o cestnej premávke, z ktorého vyplýva, že účastník škodovej udalosti je povinný bezodkladne zastaviť vozidlo, preukázať svoju totožnosť inému účastníkovi škodovej udalosti, poskytnúť údaje o poistení vozidla, vyplniť a podpísať tlačivo zavedené na zabezpečenie náhrady vzniknutej škody podľa osobitného predpisu, zdržať sa požitia alkoholu alebo inej návykovej látky a urobiť vhodné opatrenia, aby nebola ohrozená bezpečnosť alebo plynulosť cestnej premávky. Ak účastník škodovej udalosti spôsobil hmotnú škodu osobe, ktorá nie je účastníkom škodovej udalosti, je povinný o tom túto osobu bezodkladne upovedomiť a vyplniť s ňou a podpísať tlačivo zavedené na zabezpečenie náhrady vzniknutej škody podľa osobitného predpisu. Žalobkyňa ako účastníčka škodovej udalosti si nesplnila podmienku uloženú v ustanovení § 66 ods. 6 zákona o cestnej premávke, pretože rozhodujúce je to, či v danom čase, t. j. pred prijatím oznámenia o dopravnej nehode bolo vypísané tlačivo, ktoré je podkladom na to, aby bolo rozhodnuté o tom, kto je vinný za príslušnú škodovú udalosť a v akej miere. V tomto štádiu už nemožno hovoriť o škodovej udalosti, ale o dopravnej nehode. Konanie žalobkyne sa posudzuje podľa § 66 ods. 2 zákona o cestnej premávke. Žalobkyňa po spôsobení dopravnej nehody si nesplnila ani povinnosti účastníka dopravnej nehody a svojím konaním porušila aj § 66 ods. 2 písm. a) zákona o cestnej premávke, v zmysle ktorého je účastník dopravnej nehody povinný ohlásiť dopravnú nehodu policajtovi. Podľa písm. d) citovaného ustanovenia je účastník dopravnej nehody povinný zotrvať na mieste dopravnej nehody až do príchodu policajta, alebo sa na toto miesto bezodkladne vrátiť po poskytnutí alebo privolaní pomoci, alebo po ohlásení dopravnej nehody. V zmysle § 66 ods. 2 písm. e) zákona o cestnej premávke je účastník dopravnej nehody povinný zdržať sa konania, ktoré by bolo na ujmu vyšetrenia dopravnej nehody, najmä premiestnenia vozidla. V zmysle § 3 zákona č. 372/1990 Zb. o priestupkoch v znení neskorších predpisov na zodpovednosť za priestupok stačí zavinenie z nedbanlivosti, ak zákon výslovne neustanoví, že je potrebné úmyselné zavinenie. Podľa § 4 ods. 1 písm. b) uvedeného zákona je priestupok spáchaný z nedbanlivosti, ak páchateľ nevedel, že svojím konaním môže porušiť alebo ohroziť záujem chránený zákonom, hoci to vzhľadom na okolnosti a na svoje osobné pomery vedieť mal a mohol. Žalobkyňa vedela, že ku kontaktu jej vozidla s vozidlom továrenskej značky Škoda 105, evidenčné číslo X. XXX P. došlo a na mieste spáchania skutku nezotrvala, pričom vedieť mala a mohla, že ak nie je s poškodeným vyplnené tlačivo za účelom náhrady spôsobenej škody, tak sa dopúšťa priestupku proti bezpečnosti a plynulosti cestnej premávky. V. H., ktorému bola spôsobená škoda na osobnom motorovom vozidle nemal vedomosť o osobe, ktorá mu škodu na vozidle spôsobila, a preto spáchanie skutku oznámil na útvar policajného zboru a následne príslušník policajného zboru bol povinný v predmetnej veci ihneď (bezodkladne) konať. Zákon č. 8/2009 Z. z. o cestnej premávke neustanovuje žiadnu priamu konkrétnu lehotu na upovedomenie účastníka škodovej udalosti a uvádza pojem bezodkladne, avšak v súvislosti so skutočnosťou, že poškodený môže kedykoľvek zistiť poškodenie svojho vozidla a následne túto skutočnosť oznámiť orgánu policajného zboru, má za to, že táto lehota je ohraničená momentom, kedy orgán Policajného zboru zaháji objasňovanie skutku, na základe nesplnenia podmienky podľa § 64 ods. 1, 2 zákona o cestnej premávke. Žalobkyňa tvrdí, že v čase o 7:30 hod., po spôsobení neželanej udalosti odstavila vozidlo, volala manželovi, susedovi a keďže jej nevedeli uviesť kto je majiteľom poškodeného vozidla, tak sa vozidlom premiestnila do práce, kde sa podľa preukazu ťažko zdravotne postihnutej osoby cestou informačného systému snažila zistiť majiteľa vozidla. Až v čase okolo 15:00 hod. jej manžel telefonicky oznámil, že pravdepodobne majiteľ býva na 4. alebo 5. poschodí. Keď sa vrátila z práce okolo 16:00 hod. tak si túto skutočnosť išla overiť, pričom v tom čase už prebiehalo objasňovanie v danej veci. Obrana žalobkyne spočívajúca v tom, že zisťovala majiteľa poškodeného vozidla cestou informačného systému u svojho zamestnávateľa, t. j. Úradu práce, sociálnych vecí a rodiny neobstojí, nakoľko jej muselo byť známe a mala vedieť, že preukaz ťažko zdravotne postihnutej osoby obsahuje na prednej strane iba evidenčné číslo preukazu a nie údaje o majiteľovi vozidla, ktorú osobu ťažko zdravotne postihnutú sprevádza, pričom už vtedy musela vedieť, že nie je možné podľa preukazu ŤZP majiteľa zistiť. Žalobkyňa mohla svoj skutok orgánu Policajného zboru oznámiť, ktorý by následne zistil majiteľa vozidla a zdôrazňuje, že keď V. H. poškodenie vozidla zistil sám, pri vozidle sa nenachádzala žiadna osoba, ktorú žalobkyňa poverila zisťovaním, a preto v čase o 13:15 hod. oznámil poškodenie vozidla policajnému zboru. Obrana žalobkyne v odvolaní, že zisťovanie majiteľa poškodeného vozidla ju viedlo do práce ako jedinej možnosti „vypátrať“ túto osobu pomocou informačného systému je v rozpore s jej vyjadrením z 11. 12. 2014, v ktorom uviedla, že mala naponáhlo z dôvodu pracovných povinností. Použitie informačného systému ÚPSVaR a ani zapojenie iných osôb na zistenie majiteľa vozidla nemôže nahradiť podmienku ustanovenú v § 66 ods. 6 a v § 66 ods. 2 zákona o cestnej premávke. Žalobkyni v zotrvaní na mieste po spôsobení škody na cudzom majetku nebránila žiadna vopred nepredvídaná okolnosť, ktorá by znemožňovala obvyklý postup účastníka škodovej udalosti. K námietkam, ktoré uviedla žalobkyňa v odvolaní proti prvostupňovému rozhodnutiu poukázal aj na odôvodnenie rozhodnutia Najvyššieho súdu Slovenskej republiky: „Najvyšší súd Slovenskej republiky ako odvolací súd dopĺňa úvahy krajského súdu v tom, že aj keď konanie žalobcu formálne napĺňa skutkovú podstatu priestupku podľa § 22 ods. 1 písm. b), g) ZCP, treba mať na zreteli jeho materiálnu stránku, t. j. či je také konanie spoločensky nebezpečné. Ak by žalovaný dospel k záveru, že konaním žalobcu nedošlo k porušeniu alebo ohrozeniu záujmu spoločnosti, ktorým je ochrana poškodených pri škodových udalostiach tak, aby vedeli včas a od toho, kto im škodu spôsobil, všetky okolností a súvislosti potrebné pre uplatnenie náhrady škody, mohol by aplikovať ustanovenie § 11 ods. 3 ZCP, podľa ktorého od uloženia sankcie možno v rozhodnutí o priestupku upustiť, ak k náprave páchateľa postačí samotné prejednanie priestupku.“ Osobitnú pozornosť správny orgán venoval aj posúdeniu závažnosti priestupku v zmysle § 12 zákona č. 327/1990 Zb. o priestupkoch. Sankcia bola uložená v súlade s § 22 ods. 2 zákona č. 372/1990 Zb. za uvedený priestupok, t. j. podľa § 22 ods. 1 písm. b) zákona o priestupkoch možno uložiť sankciu od 300 eur do 1.300 eur a zákaz činnosti viesť motorové vozidlo od 1 do 5 rokov. Za priestupok podľa § 22 ods. 1 písm. g) zákona o priestupkoch možno uložiť pokutu od 150 eur do 300 eur a zákaz činnosti viesť motorové vozidlo do 3 rokov. Podľa § 12 ods. 2 zákona o priestupkoch, za viac priestupkov toho istého páchateľa prejednávaných v jednom konaní sa uloží sankcia podľa ustanovenia vzťahujúceho sa na priestupok najprísnejšie postihnuteľný; zákaz činnosti možno uložiť, ak ho možno uložiť za niektorý z týchto priestupkov. Správny orgán zobral do úvahy najmä spôsob spáchania priestupku, taktiež prihliadol na okolnosti, za ktorých bol priestupok spáchaný, kedy ide o subjektívne a objektívne okolností, ktoré závažnosť priestupku znižujú alebo zvyšujú, skutočnosť, že žalobkyňa po spôsobení škody na cudzom majetku vozidlom opustila miesto spáchania skutku, čím nevykonala potrebné úkony pre riadne objasnenie udalosti, taktiež aj samotný fakt, že hľadala poškodeného podľa preukazu ŤZP. Ďalej prihliadol na mieru zavinenia, pohnútky, typ vozidla, spôsob spáchania priestupku, ktoré môžu mať povahu priťažujúcu, ale aj poľahčujúcu, osobu páchateľa a spôsobený následok - škodu na majetku. Prihliadol na to, že žalobkyňa na ústnom pojednávaní k poškodeniu motorového vozidla sa priznala a zohľadnil aj jej správanie ako vodiča v sledovanom období. Sankcia bola posudzovaná podľa druhu závažnosti priestupku a uložil jej sankciu v najnižšej možnej sadzbe sankčného rozpätia, t. j. vo výške 300 eur a zákaz činnosti viesť motorové vozidlo na dobu 12 mesiacov. Včas podanou žalobou žalobkyňa žiadala preskúmavané rozhodnutie žalovaného zrušiť, vrátiť mu vec na ďalšie konanie a priznať jej náhradu trov konania titulom právneho zastúpenia a zo zaplateného súdneho poplatku. V dôvodoch žaloby uviedla, že žalovaný nesprávne právne posúdil skutkový stav. Zistenie skutkového stavu je v rozpore s obsahom spisov, nedostatočne zistil skutkový stav a rozhodnutie je nepreskúmateľné pre nedostatok dôvodov. Žalovaný sa stotožnil so skutkovými zisteniami prvostupňového správneho orgánu a to konkrétne, že žalobkyňa 11. 12. 2014 v čase o 7:30 hod. cúvala s motorovým vozidlom továrenskej značky Škoda Felícia, evidenčné číslo X. XXX P. v meste X. na Š. L., kde pri cúvaní narazila zadnou časťou svojho motorového vozidla do zadného nárazníka tam zaparkovaného vozidla továrenskej značky Škoda 105, evidenčné číslo X. XXX P., čím spôsobila dopravnú nehodu a z miesta dopravnej nehody odišla a nesplnila si tak povinnosti účastníka dopravnej nehody. V ďalšej časti poukázal na ustanovenie § 32 zákona č. 71/1967 Zb. o správnom konaní (ďalej len „Správny poriadok“), z ktorého vyplýva povinnosť správnemu orgánu zistiť presne a úplne skutočný stav, § 34 Správneho poriadku, z ktorého vyplýva čo všetko môže byť použité ako dôkaz, § 46 a § 47 Správneho poriadku, z ktorého vyplýva konkrétne aké náležitosti má mať správne rozhodnutie, teda čo má obsahovať výrok a odôvodnenie rozhodnutia. Žalovaný podľa neho sa v rozhodnutí nevysporiadal s námietkami uvedenými v odvolaní, a preto jeho rozhodnutie považuje za arbitrárne. V ďalej časti žaloby odcitoval ustanovenie § 64 zákona č. 8/2009 Z. z. o cestnej premávke v znení neskorších predpisov (ďalej len „zákon o cestnej premávke“) a zdôraznil najmä odsek 3 tohto ustanovenia. „Ostatné udalosti v cestnej premávke, pri ktorých vznikla škoda v priamej súvislosti s premávkou vozidla, sa na účely tohto zákona nepovažujú za dopravnú nehodu. Takéto udalosti sú škodovou udalosťou.“ Odcitoval aj ustanovenie § 66 ods. 6 zákona o cestnej premávke a zdôraznil najmä ostatnú vetu: „Ak účastník škodovej udalosti spôsobil hmotnú škodu osobe, ktorá nie je účastníkom škodovej udalosti, je povinný o tom túto osobu bezodkladne upovedomiť a vyplniť s ňou a podpísať tlačivo zavedené na zabezpečenie náhrady vzniknutej škody podľa osobitného predpisu.“ Odcitoval aj ustanovenie § 22 ods. 1 písm. b), g) zákona o priestupkoch, v ktorých je uvedené, že priestupku proti bezpečnosti a plynulosti cestnej premávky sa dopustí ten kto ako vodič vozidla, ktorý sa zúčastnil na dopravnej nehode, bezodkladne nezastavil vozidlo, nezdržal sa požitia alkoholu alebo inej návykovej látky po nehode v čase, keď by to bolo na ujmu zistenia, či pred jazdou alebo počas jazdy požil alkohol alebo inú návykovú látku, alebo nezotrval na mieste dopravnej nehody až do príchodu policajta alebo sa na toto miesto bezodkladne nevrátil po poskytnutí alebo privolaní pomoci, alebo po ohlásení dopravnej nehody, poruší všeobecne záväzný právny predpis o bezpečnosti a plynulosti cestnej premávky, v ktorého dôsledku vznikne dopravná nehoda. Pri použití teleologického výkladu § 64 ods. 2 zákona o cestnej premávke dospejeme k záveru, že ide o legislatívnu fikciu. Práve použitím tejto fikcie zákonodarca vytvoril skupinu kvázi dopravných nehôd, ktoré síce nespĺňajú spoločensky nebezpečný charakter dopravných nehôd, ale pri ich riešení je potrebná účasť policajného zboru. Zámerom bolo chrániť práva osôb zúčastnených na škodových udalostiach, ak sa účastníci nedohodnú na zavinení, ak je jeden z účastníkov pod vplyvom alkoholu alebo inej návykovej látky alebo ak nie je ochotný poskytnúť druhej osobe svoje osobné údaje. Ani jedna z týchto konštrukcií nebola splnená v prípade žalobkyne. Pojem bezodkladnosť v kontexte skúmaného prípadu približuje rozsudok Najvyššieho súdu Slovenskej republiky zo dňa 23. 08. 2011 sp. zn. 10Sžd/1/2010: „Účelom ustanovenia § 66 ods. 6 zákona č. 8/2009 Z. z. je zabezpečiť, aby pri škodovej udalosti bolo umožnené rýchlo a bezproblémovo zaistiť náhradu škody v prospech poškodeného účastníka škodovej udalosti. Z tohto pohľadu je potrebné pristupovať aj k hodnoteniu požiadavky zákonného ustanovenia „bezodkladne upovedomiť“ osobu postihnutú škodovou udalosťou o osobných údajoch škodcu v prípade, že táto nie je účastníkom škodovej udalosti. Zákon nestanovuje žiadnu priamu konkrétnu lehotu na upovedomenie, a preto treba vždy vychádzať z konkrétnych okolností prípadov a posudzovať ich vzhľadom na danú situáciu.“ „Okolnosť, že policajné orgány na základe oznámenia inej osoby zahájili vyšetrovanie skutku, ktorú posúdili ako dopravnú nehodu, napriek škode nedosahujúcej zákonom stanovenú hranicu, zrejme v domnienke, že došlo k naplneniu ustanovenia § 60 ods. 2 písm. d) zákona č. 8/2009 Z. z., nie je pre posúdenie veci relevantné.“ Žalobkyňa si splnila všetky povinnosti účastníka škodovej udalosti, a preto nemožno jej konanie považovať za dopravnú nehodu. Potom, čo spôsobila škodovú udalosť, snažila sa bezodkladne zistiť druhého účastníka škodovej udalosti. Nemôže súhlasiť so záverom žalovaného, že slovo bezodkladne sa má vykladať v súvislosti so skutočnosťou, že poškodený môže kedykoľvek zistiť poškodenie svojho vozidla a následne túto skutočnosť oznámiť orgánu policajného zboru a teda, že táto lehota je ohraničená momentom, kedy orgán policajného zboru zaháji objasňovanie skutku, čo preukazuje aj rozsudkom Najvyššieho súdu Slovenskej republiky vo veci sp. zn. 10Sžd/1/2010. Žalobkyňa na mieste škodovej udalosti zotrvala, aktívne sa snažila vyhľadať druhého účastníka škodovej udalosti zisťovaním informácií ohľadne jeho osoby a vozidla od obyvateľov bytového domu. Keď nezistila informácie od obyvateľov bytového domu, rozhodla sa zistiť informácie o druhom účastníkovi prostredníctvom systému na evidenciu zdravotne postihnutých, pretože v poškodenom vozidle bola uložená karta ZŤP. Zároveň požiadala manžela a ďalších susedov, aby skúšali zisťovať komu patrí poškodené vozidlo. Táto skutočnosť je preukázateľná výsluchom osôb, ktoré ODI nevykoval. Akceptoval vierohodnosť tohto tvrdenia, nespochybnil skutočnosti o aktívnom vyhľadávaní, no zároveň tento fakt nebral do úvahy v priamom slede s aktívnym vyhľadávaním poškodeného ako ďalšou možnosťou, ktorou žalobkyňa zaisťovala možnosť vyhľadania poškodeného. Vôbec nesúhlasí s konštatovaním žalovaného v odôvodnení rozhodnutia, že svojimi vyjadreniami v odvolaní navodili situáciu, akoby jediným dôvodom prečo išla do práce bola jej snaha vypátrať druhého účastníka škodovej udalosti. Žalobkyňa išla do práce preto, že to bola jedná z možnosti zistenia majiteľa poškodeného vozidla a zároveň odvracala možnosť hroziacej absencie a tým porušenia pracovnej disciplíny, no zároveň pokračovalo zisťovanie majiteľa aj pomocou manžela a suseda. Žalobkyňa je zamestnaná na Úrade práce, sociálnych vecí a rodiny v X., predpokladala, že za pomoci čísla preukazu ZŤP zistí údaje o majiteľovi poškodeného vozidla. Teda aj v práci aktívne pokračovala vo vyhľadávaní druhého účastníka, avšak skôr, ako sa jej podarilo zavolal manžel, ktorému sa podarilo zistiť, že vlastníkom poškodeného vozidla je jej sused pán H., ktorý však prišiel až v poobedňajších hodinách. Po tom s účastníkom škodovej udalosti sa dohodla na zavinení a nahradila mu aj vzniknutú škodu. Argument ODI, že tak urobila až potom, čo poverený príslušník policajného zboru zahájil vyšetrovanie dopravnej nehody, čo môže nasvedčovať, že tak urobila len preto, aby sa vyhla možným sankciám, v logickom slede neobstojí. Ak by nekontaktovala druhého účastníka škodovej udalosti, polícia by ju nikdy nevypátrala, pretože okrem jej priznania nemá žiadne iné dôkazné prostriedky, ktoré by ju usvedčili. Tvrdenie, že mohla vedieť, že vyhľadanie majiteľa vozidla na základe ZŤP karty, na ktorej bolo vidieť iba evidenčné číslo nie je možné, je zlý výklad. Žalobkyňa aj keď je zamestnaná na Úrade práce, sociálnych vecí a rodiny, no nepracuje na oddelení kompenzačných príspevkov, preto nemohla vedieť, že evidenčné číslo ZŤP karty nebude postačujúce pre rýchle vyhľadanie poškodeného. Po zistení tejto skutočnosti však mohla ďalej zisťovať totožnosť poškodeného a to filtrovaním podľa obce, možnej adresy a následne porovnávaním zhody evidenčného čísla ZŤP karty. Týmto spôsobom postupovala až do momentu, kedy jej manžel telefonicky oznámil kto by mohol byť majiteľom poškodeného auta a následne ho osobne vyhľadala. Z toho vyplýva, že sa po celú dobu snažila intenzívne vypátrať totožnosť poškodeného a danej situácii nedala žiaden odklad. Poukázal na to, že obdobný prípad riešil Najvyšší súd Slovenskej republiky, ktorý v rozsudku sp. zn. 10Sžd/24/2014 z 12. 11. 2014 uviedol: „Je totiž nepochybné, že žalobca po tejto škodovej udalosti určitý čas čakal na osobu postihnutú škodovou udalosťou a teda nemal v úmysel zbaviť sa zodpovednosti za spáchaný priestupok. V neposlednom rade je potrebné prihliadnuť tiež na to, že žalobca prostredníctvom svojho syna škodovú udalosť hneď nasledujúci deň oznámil polícii, ako aj na to, že došlo k náhrade spôsobenej škody. V tejto súvislosti súd považuje za potrebné uviesť, že zámerom zákonodarcu je skôr postihnúť prísnejšie, nepoctivých vodičov, ktorí potom, čo spôsobili inému účastníkovi, prípadne inej osobe na jej vozidle, či majetku škodu, a to i nepatrnú, neohlásili túto škodovú udalosť, týchto sankcionovať aj za to, že ich totožnosť ako aj vznik škody nie je známy inému účastníkovi, či inému poškodenému, aby títo mali vedomosť o tejto skutočnosti, čo však nie je prípad žalobcu. Najvyšší súd Slovenskej republiky ako odvolací súd dopĺňa úvahy krajského súdu v tom, že aj keď konanie žalobcu formálne napĺňa skutkovú podstatu priestupku podľa § 22 ods. 1 písm. b), g) ZCP, treba mať na zreteli i jeho materiálnu stránku, t. j. či je takéto konanie spoločensky nebezpečné. Ak by žalovaný dospel k záveru, že konaním žalobcu nedošlo k porušeniu alebo ohrozeniu záujmu spoločnosti, ktorým je ochrana poškodených udalostiach tak, aby vedeli včas a od toho, kto im škodu spôsobil všetky okolnosti a súvislosti potrebné pre uplatnenie náhrady škody, mohol by aplikovať ustanovenie § 211 ods. 3 ZCP, podľa ktorého od uloženia sankcie možno v rozhodnutí o priestupku upustiť, ak k náprave páchateľa postačí samotné prejednanie priestupku.“ Žalobkyňa sa nijakým spôsobom nesnažila zbaviť zodpovednosti a aktívne spolupracovala s políciou. Taktiež plne nahradila vzniknutú škodu, preto považuje uloženú sankciu za neprimerane prísnu a absolútne v rozpore s účelom zákona, ktorým je trestať nepoctivých vodičov. Žalovaný absolútne ignoroval zmysel a princípy zákona o cestnej premávke, ako aj všeobecné princípy aplikované v správnom súdnictve. Za najdôležitejšie pokladá jednak aktívnu snahu žalobkyne zistiť totožnosť druhého účastníka, pričom výlučne táto jej snaha nakoniec viedla k bezodkladnej dohode o zavinení s druhým účastníkom škodovej udalosti a veľmi rýchlemu odškodneniu poškodeného a to bez ohľadu na konanie a ďalšie vyšetrovanie vykonané žalovaným. Zbytočné lipnutie žalovaného na formálnej stránke zákonného znenia a ignorovanie samotnej matérie prípadu sa odzrkadľuje v nezákonnom a nesprávnom rozhodnutí. Považuje za nesprávne a nezákonné , že žalovaný v konaní neskúmal naplnenie materiálnej stránky priestupku a zameral sa len na postup správneho orgánu pri ukladaní sankcie za spáchaný priestupok, na jej druh a výmeru. Má za to, že správny orgán sa mal okrem iného zamerať v dokazovaní nielen na zavinenie, ale aj na preukázanie skutočnosti, či išlo o dopravnú nehodu alebo škodovú udalosť. Podľa názoru žalovaného predmetné konanie posúdil ako dopravnú nehodu, pretože žalobkyňa pred prijatím oznámenia o dopravnej nehode druhým účastníkom konania nevypísala tlačivo, ktoré je podkladom na to, aby bolo rozhodnuté o tom, kto je vinný za príslušnú škodovú udalosť a v akej miere. Účelom tlačiva je oznámenie škodovej udalosti na poisťovni v súvislosti s poistným plnením, čiže len a len náhrada škody vzniknutá na zúčastnenom vozidle, čo žalobkyňa v plnej miere splnila. Je preto irelevantné, či bolo vypísané pred alebo po oznámení druhým účastníkom na polícii. To, že žalovaný považuje nevypísanie tlačiva za nesplnenie povinnosti účastníka škodovej udalosti, považuje za príliš formalistické sa pridržiavania zákonných ustanovení. Má za to, že ak sú splnené zákonné podmienky pre posúdenie nehody ako škodovej udalosti, aj napriek oznámeniu tejto udalosti policajnému zboru, nemôže policajný orgán ex post takúto udalosť prekvalifikovať a objasňovať ako dopravnú nehodu. Zdôraznila, že bez aktívnej účasti žalobkyne bez toho, že by sa sama stretla s druhým účastníkom škodovej udalosti, orgány policajného zboru by ju nikdy nevypátrali a ani by nič nevyšetrili, keďže neexistuje žiaden obrazový alebo zvukový záznam alebo svedecká výpoveď, ktoré by ju usvedčovali. Na výzvu súdu podľa § 250f ods. 2 O. s. p. sa právny zástupca žalobkyne v stanovenej lehote nevyjadril. Žalovaný v písomnom vyjadrení navrhol žalobcu zamietnuť a žalobkyni nepriznať náhradu trov konania. Uviedol, že žalobkyňa v žaloba uvádza tie skutočnosti, ktoré uviedla aj v odvolaní proti rozhodnutiu prvostupňového správneho orgánu a na dôvodoch, ktoré sú uvedené v preskúmavanom rozhodnutí trvá v plnom rozsahu. Súhlasil s rozhodnutím bez nariadenia pojednávania. Súd v konaní podľa § 247 a nasl. O. s. p. bez nariadenia pojednávania preskúmal napadnuté rozhodnutie žalovaného, oboznámil sa s obsahom podanej žaloby, písomným vyjadrením žalovaného, pripojeným administratívnym spisom žalovaného, ako aj prvostupňového správneho orgánu a dospel k záveru, že žaloba nie je dôvodná. Z pripojených administratívnych spisov žalovaného, ako aj prvostupňového správneho orgánu a napokon ani medzi účastníkmi nie je sporné, že žalobkyňa dňa 11. 12. 2014 v čase asi o 7:30 hod. cúvala s motorovým vozidlom továrenskej značky Škoda Felicia, evidenčné číslo X. XXX P. v meste X. na Š. L., kde pri cúvaní narazila zadnou časťou svojho motorového vozidla do zadného nárazníka tam zaparkovaného motorového vozidla továrenskej značky Škoda 105, evidenčné číslo X. XXX P.. Ďalej medzi účastníkmi nie je sporné ani to, že žalobkyňa potom, čo pri cúvaní narazila do zadnej časti zaparkovaného motorového vozidla továrenskej značky Škoda 105, evidenčné číslo X. XXX P. odišla z miesta dopravnej nehody, odviezla dcéru do školy a potom odišla do práce a medzi tým zisťovala vlastníka uvedeného motorového vozidla prostredníctvom manžela a suseda B. S. a na pracovisku vzhľadom na to, že pracuje na Úrade práce, sociálnych vecí a rodiny v X. a v motorovom vozidle bol vpredu položený preukaz ZŤP, aj prostredníctvom evidenčného systému, čo sa jej však nepodarilo, ale okolo 15.00 hod. jej telefonicky manžel oznámil, že pravdepodobne ide o staršieho pána, ktorý býva v ich vchode a okolo 16:00 hod., keď prišla z práce domov zistila, že ide o staršie pána, ktorý chodí o paličke - V. H.. Keď ho vyhľadala, ospravedlnila sa mu s tým, že je ochotná mu vzniknutú škodu nahradiť, pričom jej oznámil, že popoludní túto udalosť nahlásil polícii, polícia ho kontaktovala v čase, keď u neho bola žalobkyňa, kedy oznámil, že táto sa priznala, že mu spôsobila škodu na osobnom motorovom vozidla a následne boli urobené ďalšie úkony policajtmi. Medzi účastníkmi konania je sporné to, či daný skutok, ktorý sa stal 11. 12. 2014 v čase o 7:30 hod. je škodovou udalosťou v zmysle § 64 ods. 3 zákona o cestnej premávke alebo je dopravnou nehodou v zmysle § 64 ods. 2 písm. a) v spojení s § 66 ods. 6 zákona o cestnej premávke dopravnou nehodou, ktorá je priestupkom v zmysle § 22 ods. 1 písm. b), g) zákona o priestupkoch. Podľa § 64 ods. 1 zákona o cestnej premávke dopravná nehoda je udalosť o cestnej premávke, ktorá sa stane v priamej súvislosti s premávkou vozidla a pri ktorej a) sa usmrtí alebo zraní osoba b) sa poškodí cesta alebo prospešné zariadenie c) uniknú nebezpečné veci alebo d) na niektorom zo zúčastnených vozidiel vrátane prepravovaných vecí alebo na inom majetku vznikne hmotná škoda zrejme prevyšujúca 1 1 násobok väčšej škody podľa Trestného zákona. Podľa odseku 2 citovaného ustanovenia za dopravnú nehodu sa považuje aj škodová udalosť podľa ods. 3 ak a) nie je splnená niektorá z povinnosti podľa § 66 ods. 6, b) je vodič zúčastneného vozidla pod vplyvom alkoholu alebo inej návykovej látky alebo sa odmietol podrobiť vyšetreniu na zistenie ich použitia, alebo c) sa účastníci škodovej udalosti nedohodli na jej zavinení. Podľa odseku 3 citovaného ustanovenia ostatné udalosti v cestnej premávke, pri ktorých vznikla škoda v priamej súvislosti s premávkou vozidla sa na účely tohto zákona nepovažujú za dopravnú nehodu. Takéto udalosti sú škodovou udalosťou. Podľa § 66 ods. 1 zákona o cestnej premávke účastník dopravnej nehody je osoba, ktorá sa priamo aktívne alebo pasívne zúčastnila na dopravnej nehode. Podľa odseku 2 citovaného ustanovenia účastník dopravnej nehody je povinný: a) ohlásiť dopravnú nehodu policajtovi, b) poskytnúť podľa svojich schopnosti a možnosti zranenej osobe prvú pomoc a bezodkladne privolať záchrannú zdravotnú službu, c) urobiť potrebné opatrenia na ochranu osoby alebo majetku ohrozeného dopravnou nehodou, d) zotrvať na mieste dopravnej nehody až do príchodu policajta, alebo sa na toto miesto bezodkladne vrátiť po poskytnutí alebo privolaní pomoci alebo po ohlásení dopravnej nehody, e) zdržať sa konania, ktoré by bolo na ujmu vyšetrenia dopravnej nehody, najmä premiestnenia vozidla, f) urobiť vhodné opatrenia aby nebola ohrozená bezpečnosť cestnej premávky na mieste dopravnej nehody, g) umožniť obnovenie cestnej premávky, najmä premávky vozidiel pravidelnej verejnej dopravy osôb, h) preukázať svoju totožnosť na požiadanie iného účastníka dopravnej nehody, i) bezodkladne upovedomiť osobu, ktorá nie je účastníkom dopravnej nehody o hmotnej škode, ktorá jej bola spôsobená dopravnou nehodou a oznámiť jej svoje osobné údaje; ak to nie je možné upovedomenie a oznámenie zabezpečí prostredníctvom policajného zboru. Podľa odseku 5 citovaného ustanovenia účastník škodovej udalosti je osoba, ktorá sa priamo aktívne alebo pasívne zúčastnila na škodovej udalosti. Podľa odseku 6 citovaného ustanovenia účastník škodovej udalosti je povinný bezodkladne zastaviť vozidlo, preukázať svoju totožnosť inému účastníkovi škodovej udalosti, poskytnúť údaje o poistení vozidla, vyplniť a podpísať tlačivo zavedené na zabezpečenie náhrady vzniknutej škody podľa osobitného predpisu, zdržať sa požitia alkoholu alebo inej návykovej látky a urobiť vhodné opatrenia, aby nebola ohrozená bezpečnosť alebo plynulosť cestnej premávky. Ak účastník škodovej udalosti spôsobil hmotnú škodu osobe, ktorá nie je účastníkom škodovej udalosti, je povinný o tom túto osobu bezodkladne upovedomiť a vyplniť s ňou a podpísať tlačivo zavedené na zabezpečenie náhrady vzniknutej škody podľa osobitného predpisu (pod čiarou osobitným predpisom je zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla). Najvyšší súd Slovenskej republiky v rozsudku vo veci sp. zn. 10Sžd/1/2010 z 23. 08. 2011 uviedol „Účelom ustanovenia § 66 ods. 6 zákona č. 8/2009 Z. z. je zabezpečiť, aby pri škodovej udalosti bolo umožnené rýchlo a bezproblémovo zaistiť náhradu škody v prospech poškodeného účastníka škodovej udalosti. Z tohto pohľadu je potrebné pristupovať aj k hodnoteniu požiadavky zákonného ustanovenia „bezodkladne upovedomiť“ osobu postihnutú škodovou udalosťou o osobných údajoch škodcu v prípade, že táto nie je účastníkom škodovej udalosti. Zákon nestanovuje žiadnu priamu konkrétnu lehotu na upovedomenie, a preto treba vždy vychádzať z konkrétnych okolností prípadov a posudzovať ich vzhľadom na danú situáciu.“ Za dopravnú nehodu v zmysle § 64 ods. 2 písm. a) zákona o cestnej premávke sa považuje aj škodová udalosť, ak nie je splnená niektorá z povinnosti podľa § 66 ods. 6, okrem iného kde je uvedené, že ak účastník škodovej udalosti spôsobí hmotnú škodu osobe, ktorá nie je účastníkom škodovej udalosti, je povinný o tom túto osobu bezodkladne upovedomiť a vyplniť s ňou a podpísať tlačivo zavedené na zabezpečenie náhrady vzniknutej škody podľa osobitného predpisu. Jednou z povinností účastníka dopravnej nehody podľa § 66 ods. 2 písm. i) je aj bezodkladne upovedomiť osobu, ktorá nie je účastníkom dopravnej nehody o hmotnej škode, ktorá jej bola spôsobená dopravnou nehodou a oznámiť jej svoje osobné údaje, ak to nie je možné, upovedomenie a oznámenie zabezpečí prostredníctvom policajného zboru. V danom prípade je nepochybné, že žalobkyňa, ktorá dňa 11. 12. 2014 v čase 7:30 hod. narazila zadnou časťou svojho motorového vozidla Škoda Felicia EVČ X. XXX P. do zadného nárazníka tam zaparkovaného osobného motorového vozidla značky Škoda 105, evidenčné číslo X. XXX P., pričom v tom čase nevedela kto je vlastníkom motorového vozidla, do ktorého narazila. Pretože išla do práce a mala ešte zaviesť dcéru do školy majiteľa osobného motorového vozidla, do ktorého narazila sa snažila zistiť prostredníctvom svojho manžela, ktorému hneď volala a cez suseda S. a chcela majiteľa motorového vozidla zistiť aj na pracovisku prostredníctvom ich informačného systému, keďže vo vozidle bola karta ZŤP, čo sa jej však nepodarilo. Žalobkyňa ako to vyplýva z jej výpovede, ale najmä záznamu o podaní vysvetlenia z 11. 12. 2014 sa nepokúsila o upovedomenie majiteľa osobného motorového vozidla, do ktorého narazila, keďže nevedela, kto je majiteľ prostredníctvom Policajného zboru, keďže je všeobecne známe, že majiteľa osobného motorového vozidla je najrýchlejšie a najbezpečnejšie zistiť prostredníctvom Policajného zboru, dopravného inšpektorátu, ale zvolila neštandardný postup a pretože sa nemohla na mieste zdržať dlhšie (k udalosti došlo o 7.30 hod., ešte mala zaviezť dcéru do školy a potom ísť do práce, kde v ten deň mala pracovnú dobu od 8.00 hod. do 15.00 hod.), volala najskôr manželovi a po príchode do práce podľa jej udania asi o 7.45 hod. sa snažila zistiť majiteľa osobného motorového vozidla, hoci mohla vedieť, že osobné motorové vozidlo buď patrilo majiteľovi, ktorý mal v osobnom motorovom vozidle preukaz ťažko zdravotne postihnutej osoby alebo inej osobe, ktorá ho využívala pre osobu ťažko zdravotne postihnutú. Majiteľ poškodeného vozidla V. H. poškodenie vozidla, ako sám uviedol, zistil približne o 13.15 hod. keď išiel do obchodu (je málo pravdepodobné, aby pracoval, keďže sa narodil v roku 1932 a ku dňu, kedy došlo k poškodeniu jeho motorového vozidla mal vek 82 rokov). Sama žalobkyňa potvrdila, že sa jej nepodarilo zistiť kto je majiteľom motorového vozidla, do ktorého ráno narazila, podarilo sa to iba s pravdepodobnosťou zistiť jej manželovi prostredníctvom suseda. Ona majiteľa osobného motorového vozidla okolo 16:00 hod., t. j. po návrate z práce domov vyhľadala a ospravedlnila sa mu. Majiteľ poškodeného osobného motorového vozidla ako sám uviedol už vo vysvetlení zo dňa 13. 12. 2014 sám kontaktoval políciu, že má poškodené motorové vozidlo, ktorá prišla asi za hodinu na miesto samé s tým, že daný prípad musí riešiť dopravná polícia zo Spišskej Novej Vsi, ktorá aj vo večerných hodinách sa dostavila, urobila záznam o vysvetlení a vyhotovila aj fotodokumentáciu auta žalobkyne, pričom fotodokumentácia auta V. H. bola políciou vyhotovená už o 14.37 až 14.38 hod. V danom prípade krajský súd dospel k záveru, že žalobkyňa nepostupovala v súlade a v zmysle § 66 ods. 2 písm. i) zákona o cestnej premávke, teda bezodkladne neupovedomila osobu, ktorá nie je účastníkom dopravnej nehody o hmotnej škode, ktorá jej bola spôsobená dopravnou nehodou a keďže to nebolo možné, na mieste samom, či už preto, že ona sa ponáhľala do práce a predtým ešte zaviesť dcéru do školy a nemala vhodnú osobu, ktorá by ostala pri poškodenom aute, ale nevyužila možnosť, ktorá pre ňu vyplýva z uvedeného ustanovenia, že ak to nie je možné, upovedomenie a oznámenie má zabezpečiť prostredníctvom Policajného zboru. Zrejme žalobkyňa nemieni si povinnosti, ktoré aj pre ňu ako vodičku a účastníčku dopravnej nehody vyplývajú z už citovaného § 66 ods. 2 zákona o cestnej premávke plniť ani v budúcnosti, čo vyplýva aj z výpovede dňa 24. 02. 2015, keď uviedla „Ak má byť sankcia, ktorá má byť vyrubená, tak určite nebude mať funkciu nápravy, ale ponaučením, že sa nemám k ničomu zodpovedne priznať. Sankcie, ktoré mi môžu byť uložené za priestupok, ktorý sa mi dáva za vinu je pre mňa neprijateľná.“ Žalobkyňa ako účastníčka dopravnej nehody si nesplnila povinnosti vyplývajúce pre ňu zo zákona o cestnej premávke, preto škodovú udalosť treba považovať za dopravnú nehodu v zmysle § 64 ods. 2 písm. a) v spojení s § 66 ods. 6 zákona o cestnej premávke. Krajský súd námietky žalobkyne uvedené v žalobe, že treba zohľadniť jej dobrú vôľu a snahu zistiť majiteľa osobného motorového vozidla, ktoré poškodila a nahradiť mu škodu nie sú dôvodné, pretože žalobkyňa ako účastníčka dopravnej nehody v prvom rade si má plniť povinnosti, ktoré pre ňu vyplývajú z § 66 ods. 2 písm. i) zákona o cestnej premávke a ak nebolo možné sa skontaktovať s osobou, ktorej spôsobila hmotnú škodu na motorovom vozidle hneď, mala upovedomenie a oznámenie zabezpečiť prostredníctvom policajného zboru, prostredníctvom ktorého mohla zistiť, kto je majiteľom osobného motorového vozidla a nie voliť spôsob zisťovania majiteľa osobného motorového vozidla prostredníctvom osôb, ktoré takisto nemali vedomosti kto je majiteľom osobného motorového vozidla a nepodarilo sa jej to zistiť ani prostredníctvom ich informačného systému, i keď vedela, že v osobnom motorovom vozidle, na ktorom spôsobila škodu je uložená evidenčná karta ťažko zdravotnej postihnutej osoby. Krajský súd sa stotožňuje s názorom a záverom žalovaného, že v danom prípade škodovú udalosť treba považovať za dopravnú nehodu tak, ako to už bolo uvedené v zmysle § 64 ods. 2 písm. a) zákona o cestnej premávke. V danom prípade krajskému súdu je známa judikatúra Najvyššieho súdu Slovenskej republiky a jeho právne názory vyjadrené v rozsudku č. k. 10Sžd/1/2010 z 23. 08. 2011 a č. k. 10Sžd/24/2014 zo dňa 12. 11. 2014, ale v danom prípade tak, ako bolo uvedené z obsahu pripojených administratívnych spisov jednoznačne vyplýva, že žalobkyňa si nesplnila povinnosť, ktorá pre ňu vyplýva z ustanovenia § 64 ods. 2 písm. a) v spojení s § 66 ods. 6 zákona o cestnej premávke a povinnosť, ktorá pre ňu ako účastníčku dopravnej nehody vyplýva z § 66 ods. 2 písm. i) zákona o cestnej premávke. Pre toto konanie je už právne bezvýznamné, či by orgány v priestupkovom konaní a akým spôsobom zisťovali kto spôsobil škodu na osobnom motorovom vozidle V. H.Í., a aké dokazovanie by vo veci vykonali. Tak isto je právne bezvýznamné to, aby boli vypočúvaní ďalší svedkovia v súvislosti so spôsobenou škodou, pretože žalobkyňa sa k spôsobenej škode priznala a vykonávanie ďalšieho dokazovania by pre posúdenie danej veci v podstate nemalo žiaden iný význam. Nie je namieste v danej veci odkaz na rozsudok NS SR z 12. 11. 2014 č. k. 10Sžo/24/2014, lebo v tomto prípade osoba, ktorá spôsobila škodu sama čakal istý čas na toho, komu škodu spôsobila a hneď (na druhý deň) túto skutočnosť oznámila polícii, pričom žalobkyňa v danom prípade zrejme sa nemohla ani veľmi zdržiavať na mieste samom, lebo mala zaviezť dcéru do školy a ísť na pracovisko, kde plnila neodkladné úlohy a zisťovaním osoby, ktorej spôsobila škodu poverila manžela. To, že na motorovom vozidle spôsobila škodu polícii neoznámila žalobkyňa, ani jej manžel, ale polícii to oznámil sám poškodený. NS SR v rozsudku z 23. 08. 2011 sp. zn. 10Sžd/1/2010 uviedol, že k hodnoteniu „bezodkladne upovedomiť“ v zmysle § 66 ods. 6 zákona o cestnej premávke je potrebné pristupovať tak, aby pri škodovej udalosti bolo umožnené rýchlo a bezproblémovo zaistiť náhradu škody v prospech poškodeného účastníka škodovej udalosti, ktorý osobne nebol prítomný pri škodovej udalosti tak, aby vedel včas a od toho, kto mu škodu spôsobil, všetky okolnosti a súvislosti potrebné na uplatnenie náhrady škody. Preto ak aj zákon nestanovuje priamu konkrétnu lehotu na upovedomenie, nie je to dané len na ľubovôľu toho, kto škodu spôsobil, že ju oznámi tomu, komu škodu spôsobí alebo polícii, ale treba prihliadať aj na to, že ani poškodený nemá zákonom stanovenú lehotu na oznámenie spôsobenej škody, ak nemá vedomosti, kto a za akých okolností mu škodu spôsobil. Poškodenému nič nebráni, ak mu bola spôsobená škoda pri škodovej udalosti a nevie, kto mu škodu a za akých okolností spôsobil, aby spôsobenie škodovej udalosti hneď neoznámil polícii, teda nemá žiadnu povinnosť, aby sám, resp. mu bol uložený spôsob zisťovať, kto a za akých okolností mu spôsobil škodu a až následne to oznámiť polícii. Zákon ukladá povinnosť v § 66 ods. 6 zákona o cestnej premávke iba tomu, kto spôsobil škodu pri škodovej udalosti bezodkladne upovedomiť o tom osobu, ktorá nie je účastníkom škodovej udalosti a ak to nie je možné, v súlade s § 66 ods. 2 písm. i/ zákona o cestnej premávke upovedomenie a oznámenie zabezpečí prostredníctvom Policajného zboru. Podľa § 22 ods. 1 písm. b) zákona č. 372/1990 Zb. o priestupkoch priestupku proti bezpečnosti a plynulosti cestnej premávky sa dopustí ten, kto ako vodič vozidla, ktorý sa zúčastnil na dopravnej nehode, bezodkladne nezastavil vozidlo, nezdržal sa požitia alkoholu alebo inej návykovej látky po nehode v čase, keď by to bolo na ujmu zistenia, či pred jazdou alebo počas jazdy požil alkohol alebo inú návykovú látku alebo nezotrval na mieste dopravnej nehody až do príchodu policajta alebo sa na toto miesto bezodkladne nevrátil po poskytnutí alebo privolaní pomoci alebo po ohlásení dopravnej nehody. Podľa odseku g) citovaného ustanovenia poruší všeobecné záväzné právne predpisy o bezpečnosti a plynulosti cestnej premávky, v ktorej dôsledku vznikne dopravná nehoda, pri ktorej inému ublíži na zdrví alebo inému spôsobí škodu na majetku. V danom prípade tak, ako uviedla sama žalobkyňa nezotrvala na mieste dopravnej nehody, pretože išla do práce a predtým ešte chcela zaviesť dcéru do školy, nepoverila žiadnu inú osobu, aby zostala na mieste dopravnej nehody a túto dopravnú nehodu ani neoznámila polícii. Teda sa dopustila priestupku podľa citovaného ustanovenia § 22 ods. 1 písm. b) zákona o priestupkoch. Zároveň sa dopustila aj priestupku podľa § 22 ods. 1 písm. g), nakoľko porušila povinnosti účastníka dopravnej nehody stanovené v § 66 ods. 2 písm. i) zákona o cestnej premávke. Podľa § 22 ods. 2 písm. a) zákona o priestupkoch za priestupok podľa ods. 1 písm. a) až c) sa uloží pokuta od 300 eur do 1.300 eur a zákaz činnosti od 1 roka do 5 rokov a podľa písm. c) uvedeného ustanovenia za priestupok podľa ods. 1 písm. e), g) a i) možno uložiť pokutu od 150 eur do 300 eur a zákaz činnosti do 3 rokov. Podľa § 12 ods. 1 zákona o priestupkoch pri určení druhu sankcie a jej výmery sa prihliadne na závažnosť priestupku, najmä na spôsob jeho spáchania a na jeho následky, na okolnosti, za ktorých bol spáchaný, na mieru zavinenia, na pohnútky a na osobu páchateľa, ako aj na to, či a akým spôsobom bol za ten istý skutok postihnutý v kárnom alebo disciplinárnom konaní. Podľa ods. 2 citovaného ustanovenia za viac priestupkov toho istého páchateľa prejednávaných v jednom konaní sa uloží sankcia podľa ustanovenia vzťahujúceho sa na priestupok najprísnejšie postihnuteľný; zákaz činnosti možno uložiť, ak ho možno uložiť za niektorý z týchto priestupkov. Vzhľadom na to, že žalobkyňa doposiaľ sa nedopustila žiadneho priestupku, k spáchanému priestupku, resp. spôsobenej škode na motorovom vozidle V. H. dňa 11.12.2014 o 7:30 hod. sa priznala, v súlade s citovaným ustanovením § 12 zákona o priestupkoch jej bola uložená pokuta za najprísnejší z priestupkov a to na dolnej hranici peňažná pokuta v sume 300 eur a zákaz činnosti viesť motorové vozidlo od 1 roka, t. j. 12 mesiacov. Súd po preskúmaní rozhodnutia a postupu správneho orgánu v rozsahu a z dôvodov uvedených v žalobe dospel k záveru, že rozhodnutie a postup správneho orgánu v medziach žaloby sú v súlade so zákonom o cestnej premávke a priestupkoch, preto žalobu podľa § 250j ods. 1 O. s. p. ako nedôvodnú zamietol. O trovách konania súd rozhodol podľa § 250k ods. 1 O. s. p. a žalobcovi, ktorý v konaní nebol úspešný nepriznal právo na náhradu trov konania. Toto rozhodnutie prijal senát krajského súdu v pomere hlasov 3:0 (§ 3 ods. 9 zák. č. 737/2004 Z. z. v znení neskorších predpisov). Poučenie: Proti tomuto rozsudku j e p r í p u s t n é odvolanie na Najvyšší súd Slovenskej republiky v Bratislave prostredníctvom Krajského súdu v Košiciach do 15 d n í odo dňa doručenia rozsudku, pričom odvolanie musí byť písomné a v takom počte vyhotovení, aby jeden rovnopis zostal na súde a aby každý účastník dostal jeden rovnopis. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napadá, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám uvedeným v § 221 ods. 1 O. s. p., konanie má inú vadu, ktorá mohla mať za následok nesprávne rozhodnutie vo veci a rozhodnutie súdu prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7015201187.1 (dáta aktuálne k 14. 11. 2026). Záväzné je znenie zverejnené súdom.




